ইউটিউবে ঝড় তুলেছে ‘প্রিটি গার্ল’!  ‘টি সিরিজ’-এর নতুন এই মিউজিক ভিডিওর টিজারটি ইউটিউবে মুক্তির চার ঘণ্টার মধ্যেই দেখে ফেলেছেন ২ লক্ষেরও অনেক বেশি মানুষ! 

এই বিষয়ে অন্যান্য খবর

মালবিকার ‘দিলবর’! একদিনেই সুপারহিট ভিডিও


ভিডিওর অন্যতম আকর্ষণ বাঙালি অভিনেত্রী মালবিকা বন্দ্যোপাধ্যায়। ‘বেবি ডল’ খ্যাত কণিকা কপূরের গাওয়া (সুরও তাঁরই) এই গানের টিজারে মালবিকার ‘কিলার লুক’ দারুণ পছন্দ হয়েছে দর্শকদের।
এবেলা.ইন-এর সঙ্গে যোগাযোগ করা হলে বঙ্গললনা জানান, ‘‘মাত্র চার ঘণ্টার মধ্যেই ২ লাখ ভিউ! আমি দারুণ উত্তেজিত।’’  

‘প্রিটি গার্ল’-এর পোস্টার। ছবি: টি-সিরিজের সৌজন্যে।
‘প্রিটি গার্ল’ গানটিতে কণিকার সঙ্গে গলা মিলিয়েছেন ইক্কাও। তিনি গেয়েছেন গানের র‌্যাপ অংশটি। গান লিখেছেন সাবির আহমেদ। ‘রেস’ ছবির ‘আল্লা দোহাই’ তাঁরই লেখা। এমন নক্ষত্র সমাবেশের ফলে শুরুতেই দারুণ সাড়া ফেলেছে ভিডিওটির টিজার। 
আপাতত অপেক্ষা, কবে মুক্তি পাচ্ছে মূল ভিডিওটি। দেখে নিন সেই ভিডিও— (সৌজন্য: টি-সিরিজ)

বছরের গোড়াতে একটি মিউজিক ভিডিওর মধ্যে দিয়ে মুম্বইয়ে কাজ শুরু মালবিকার। ‘দিলবর’ নামের সেই মিউজিক ভিডিওটিও ঝড় তুলেছিল আবির্ভাবের পরেই।  
প্রসেনজিৎ চট্টোপাধ্যায়ের ‘মিস্টার ফানটুশ’-এর মধ্যে দিয়ে অভিনয় দুনিয়ায় আত্মপ্রকাশ করেছিলেন মালবিকা। পরে বুদ্ধদেব দাশগুপ্তের ‘টোপ’, সুব্রত সেনের ‘সাদা ক্যানভাস’-এ তাঁর অভিনয় সকলের নজর কাড়ে। পাশাপাশি ওড়িয়া ও দক্ষিণী ছবিতেও তাঁর অভিনয় মন জিতেছে দর্শকদের। এবার মুম্বইতেও তিনি ঝড় তুলে দিলেন।